San Prudentzioren erretreta

San Prudentzioren erretreta urtero Arabako San Prudentzio jaien hasiera iragartzeko Gasteiz hiriburuan jo ohi den doinu bat da, Arabako santu zaindariaren omenezkoa. Tronpetekin eta danbolinarekin jotzen da.

Gasteiztarrei Gasteizko harresietako ateak ixtera zihoazela adierazten zien antzinako martxa militar baten kopia bide da. Aditu batzuen ustez, Erdi Aroan du jatorria; beste batzuen ustez, Napoleondar inbasioen garaian. Dokumentatuta dago 1879. urtetik apirilaren 27an jotzen dela; garai hartan, hiriko kaleetan barrena jotzen zen, kornetak eta atabalak erabiliz. 1925az geroztik, Probintzia jauregitik eta udaletxetik jotzen da.

Gaur egun jotzen den erretretarako, Luis Aranburuk moldatutako partitura erabiltzen da. Hitzak, berriz, XX. mendekoak dira: Venancio del Valek sortu zituen gaztelaniazkoak, eta Rosa Arrizabalagak (Olabide ikastolako bere lankide batzuen laguntzaz) euskarazkoak.

Bederatzi aldiz jotzen da erretreta: 15 minututik behin, joaldi bat. Halaxe iragartzen da San Prudentzio jaiak hastear direla. Lehen joaldiak Plaza Berrian egiten dira, baina ekitaldirik jendetsuena gaueko 9etan hasten da, Probintzia plazan.

 Euskarazko hitzak 
1984an, erretretaren euskarazko bertsioa sortu zuen Olabide ikastolako irakasle Rosa Arrizabalaga ondarroarrak, ikastolako beste irakasleekin batera. Ikastolan ikasleekin erretreta abestu nahi zuten, eta horretarako euskaratu zuten letra; gero, gurasoen artean ere letra hori banatu zuten, eta erretreta egunean abestu zuten, Probintzia plazan. Geroztik, zabalkunde handia izan du, erretreta euskaraz kantatzeko.

 Erreferentziak 

 Ikus, gainera 
 San Prudentzio jaiak (Araba)

 Kanpo estekak 

 San Prudentzioren erretreta entzungai

Kategoria:San Prudentzio jaiak (Araba)
Kategoria:Jaietako euskal abestiak
Kategoria:Gasteizko musika
Kategoria:Arabako abestiak